詠晴
作者：袁說友
朝代：宋

paragraphs: 農夫一飽嘗憂遲，十年五旱無已時。
今年隴上消息好，天不靳我食與衣。
黄梅雨了時雨至，三尺稻梗一尺泥。
不憂夏潦憂甲子，阿香忽放雷車歸。
白波翠浪雨霑足，已覺抄雲先簸粞。
新春入甑供晨炊，吾農自此今無饑。
邇來更說蠲輸好，州邑撫我如嬰兒。
如今不怨田家苦，但憶詩人歌子婦。